志雁
作者：劉弇
朝代：宋

paragraphs: 東道出海陵，儲水得故濼。
野雁若烟海，於焉避繒繳。
去來迷春冬，唼喋識領略。
于時臘將殘，篝火彼童弱。
霜葭揚飛熛，敦迫海風惡。
崑陵卷大地，電笑牽霆搏。
翩翩隨陽侶，照影起虛愕。
嗚呼犯蓬勃，騰踐劇殞雹。
捎捎青雲翮，寒㶼謝寥廓。
莫知孰奴王，百萬歸一爝。
有叟家青溪，三日舉不涸。
赤肉羅岡陵，腥血灑叢薄。
商人爭行錢，烟艇紛飄泊。
蓬茨未改故，十倍富前昨。
翻笑任公子，釣鯨滄海角。